Man trou vir die 88ste keerArgieffoto (Foto: Pexels/Pixabay) ŉ 61-jarige man van Majalengka in Wes-Java in Indonesië trou vir die 88ste keer. Die man, slegs bekend as Kaan, trou dié keer met sy eksvrou uit sy 86ste huwelik, berig Tribunnews. Die man het die bynaam “Playboy King” gekry omdat hy al so baie keer getroud was. Hy is ŉ boer en sê hy kan nie die vrou weier wat na hom teruggekeer het nie. “Alhoewel dit al ŉ geruime tyd is sedert ons paaie geskei het, blom die liefde steeds tussen ons.” Hy sê sy eksvrou is steeds verlief op hom, selfs al het hul eerste huwelik net ŉ maand lank gehou. Kaan sê hy het vir die eerste keer getrou toe hy net 14 jaar oud was. Sy vrou was twee jaar ouer as hy. Hy het aan Malay Mail gesê: “Weens my swak houding in daardie stadium het my vrou twee jaar later ŉ egskeiding gevra.” Hy het nie uitgewei oor wat ŉ “swak houding” is nie. Hy was kwaad en het “geestelike kennis” gesoek oor hoe om seker te maak talle vroue sal op hom verlief raak. “Maar ek wil nie dinge doen wat nie goed is vir vroue nie. Ek weier ook om op hul gevoelens te speel. Eerder as om immoreel te leef, is dit beter dat ek trou.” Dit is nie bekend hoeveel kinders Kaan uit die 87 huwelike gehad het nie.